For-Alpene

For-Alpene (tysk Voralpen eller Alpenvorland, fransk Préalpes, italiensk Prealpi) betegner flere fjellkjeder eller åslandskap i periferien av Alpene. Avgrensningen både mot Alpene og mot lavlandet er ofte nokså flytende.

Fjellkjedene i For-Alpene sortert etter land

Frankrike 
I Frankrike regnes flere store fjellområder til For-Alpene. De fleste av disse ligger mellom Alpenes høyfjell i øst og Rhône i vest. Fra nord til syd er dette:
 Chablais
 Bornes
 Aravis
 Bauges
 Chartreuse
 Vercors
 Dévoluy
 Diois
 Bouchaine
 Baronnies
 Vaucluse
Av disse sammenfattes fjellkjedene nord for Isère (Chablais–Chartreuse) ofte som Savoie-Alpene, mens resten regnes til Dauphiné-Alpene.

I tillegg regnes noen høydedrag mellom Alpenes høyfjell og nord og middelhavskysten i syd til For-Alpene. Fra vest til øst er dette:
 Luberon
 Digne-Alpene (fransk Préalpes de Digne)
 Grasse-Alpene (Préalpes de Castellane)
 Nice-Alpene (Préalpes de Nice)
Av disse regnes de to førstnevnte til Provence-Alpene og de to resterende til De maritime Alper.

Italia 
I Italia regnes de følgende områdene til For-Alpene (fra vest til øst):
 Lugano-Alpene (italiensk Prealpi Luganesi)
 de sydlige delene av Bergamo-Alpene (Prealpi Bergamasche)
 de sydlige delene av Adamello (Prealpi Bresciane)
 Garda-Alpene (Prealpi Gardesane)
 Vicenza-Alpene (Prealpi Vicentine)
 De karniske For-Alper (Prealpi Bellunesi eller Prealpi Carniche)
De italienske For-Alpene begrenses i syd av Posletta og Adriaterhavskysten (Bassa Friulana).

Sveits 
Det som betegnes som For-Alpene i Sveits er områdene mellom Mittelland i nord og Alpenes høyfjell i syd. Fjellkjedene som er involvert, er (fra vest til øst):
 de nordlige delene av Bern-Alpene
 de nordlige delene av Uri-Alpene
 de nordlige delene av Glarus-Alpene
 Appenzell-Alpene

De sveitsiske For-Alpene finner man dermed i kantonene Appenzell Ausserrhoden og Innerrhoden, Bern, Fribourg, Luzern, Nid- og Obwalden, Schwyz, St. Gallen, Vaud, Zug og Zürich.

Tyskland 
I Tyskland (dvs. Bayern og Baden-Württemberg) ligger Alpenvorland i videst forstand mellom Donau i nord og Alpene i syd. Nesten alle fjellkjedene i dette området regnes til For-Alpene. Fra vest til øst er dette:
 Ammergau-Alpene
 Bayern-Alpene (tysk Bayerische Voralpen)
 Chiemgau-Alpene
Også de bayerske delene av Allgäu-Alpene og Karwendel har overveiende foralpe-karakter. Bare Berchtesgaden-Alpene og den lille bayerske andelen av Wetterstein har virkelig høyfjellskarakter.

Østerrike 
I Østerrike kan noen av de nord- og sydøstlige fjellkjedene regnes til For-Alpene:
 de nordlige delene av Salzkammergut-Alpene
 Oberösterreich-Alpene (tysk Oberösterreichische Voralpen)
 de nordlige delene av Ybbstal-Alpene
 de nordlige delene av Türnitz-Alpene
 Wienerwald
 De østlige For-Alper (Leithafjellene, Bucklige Welt m.m.)
I videre forstand omtales hele landskapet mellom Alpene på den ene siden og Donau i nord resp. Den ungarske slette i øst på den andre siden som Alpenvorland.

I tillegg har Tux-Alpene tidligere gått under navnet Tuxer Voralpen, fordi de er noe lavere enn de omkringliggende kjedene. Dette har man nå forlatt, siden Tux-Alpene uten tvil er høyalpine.

Alpene